เอสเอ็มอีแห่กู้ประหยัดพลังงาน
แบงก์เผยเอสเอ็มอีสนใจขอสินเชื่อซอฟต์โลนอนุรักษ์พลังงานลดค่าใช้จ่าย
19 ม.ค. 2559

แบงก์เผยเอสเอ็มอีสนใจขอสินเชื่อซอฟต์โลนอนุรักษ์พลังงานลดค่าใช้จ่าย
น.ส.นิรมาน ไหลสาธิต ผู้ช่วยผู้จัดการใหญ่ ธนาคารกรุงเทพ เปิดเผยว่า การปล่อยกู้ในโครงการเงินทุนอนุรักษ์พลังงานได้รับความนิยมจากลูกค้าในกลุ่มเอสเอ็มอี ที่ธนาคารจะปล่อยกู้ต่อรายประมาณ 5-10 ล้านบาท ลูกค้าแบงก์ส่วนใหญ่เป็นกลุ่มโรงงานอุตสาหกรรมจะนำเงินไปซื้ออุปกรณ์ปรับปรุงการประหยัดพลังงาน ซึ่งสินเชื่อโครงการนี้ ตอบโจทย์เรื่องการลดค่าใช้จ่ายของผู้ประกอบการในปัจจุบัน การกู้เงินดอกเบี้ยต่ำไปปรับปรุงอุปกรณ์เพื่อประหยัดพลังงานช่วยลดค่าใช้จ่ายค่าไฟฟ้า และยังเพิ่มประสิทธิภาพการผลิตด้วยเหมาะกับผู้ประกอบการรายกลางและเล็กจากดอกเบี้ยที่ต่ำ
ทั้งนี้ โครงการเงินทุนหมุนเวียนเพื่อการอนุรักษ์พลังงานได้เงิน 4,500 ล้านบาท จากกองทุนอนุรักษ์พลังงาน มาปล่อยกู้อัตราดอกเบี้ยสินเชื่อผ่อนปรนไม่เกิน 3.5% ที่ให้กู้กับผู้ประกอบการเอสเอ็มอีต่อรายไม่เกิน 50 ล้านบาท อัตราดอกเบี้ยไม่เกิน 3.5% ในระยะเวลา 5 ปีนั้น ธนาคารเข้าร่วมโครงการมาตั้งแต่ในเฟสแรกที่เริ่มมาเมื่อเดือน ธ.ค. 2558 ที่ผ่านมา ซึ่งลูกค้าของธนาคารที่มาใช้สินเชื่อในโครงการนี้กระจายไปทุกกลุ่มธุรกิจ โดยเฉพาะธุรกิจห้องเย็นและโรงน้ำแข็งที่ใช้ไฟฟ้าจำนวนมาก
“การปล่อยกู้ในโครงการนี้แบงก์จะได้เงินจากเงินกองทุนอนุรักษ์พลังงานในอัตราดอกเบี้ย 0% เพื่อปล่อยกู้ให้ผู้ประกอบการในอัตราดอกเบี้ยไม่เกิน 3.5% ขณะนี้ก็ปล่อยไปได้พอควรแล้วจากความต้องการที่มีเข้ามาไม่น้อย โดยในเฟสแรกมีวงเงิน 1,485 ล้านบาท ของวงเงินในโครงการนี้ทั้งหมด 4,500 ล้านบาท ซึ่งเฟสแรก 8 แบงก์ที่เข้าร่วมจะแบ่งเงินสัดส่วนเท่าๆ กันประมาณแบงก์ละ 230 ล้านบาท เพื่อไปปล่อยกู้ลูกค้าเอสเอ็มอีของตัวเอง แต่ถ้ามีความต้องการเพิ่มก็สามารถมาขอเพิ่มได้ เพราะบางแบงก์อาจจะใช้วงเงินไม่หมด ส่วนเฟส 2 ในวงเงินที่เหลืออีกประมาณ 2,655 ล้านบาท จะเริ่มหลังเงินเฟสแรกหมดลง” น.ส.นิรมาน กล่าว
ด้านเจ้าหน้าที่ของธนาคารซีไอเอ็มบี ไทย กล่าวว่า ขณะนี้ธนาคารร่วมปล่อยกู้ในโครงการนี้ไปแล้วประมาณ 100 ล้านบาท จากการร่วมโครงการในเฟสแรก แต่ธนาคารไม่ได้ตั้งเป้าการปล่อยกู้ว่าต้องได้เท่าไร แต่จะให้ตามความต้องการของลูกค้าธนาคารซึ่งกู้ต่อรายเฉลี่ยที่ 3-5 ล้านบาท หรือ 5-10 ล้านบาท/ราย
ทั้งนี้ สถาบันการเงินที่เข้าร่วมปล่อยกู้โครงการเงินทุนหมุนเวียนเพื่อการอนุรักษ์พลังงานประกอบด้วย ธนาคารกรุงเทพ กรุงไทย กสิกรไทย ไทยพาณิชย์ กรุงศรีอยุธยา ซีไอเอ็มบีไทย แลนด์ แอนด์ เฮ้าส์ และธนาคารเพื่อการส่งออกและนำเข้าแห่งประเทศไทย